b'\n_START_ARTICLE_\nJ\xc3\xa4\xc3\xa4kiekkomaila\n_START_PARAGRAPH_\nJ\xc3\xa4\xc3\xa4kiekkomaila on j\xc3\xa4\xc3\xa4kiekossa kumisen peliv\xc3\xa4lineen, kiekon, liikuttamiseen k\xc3\xa4ytett\xc3\xa4v\xc3\xa4 v\xc3\xa4line.\n_START_SECTION_\nPelaajan maila\n_START_PARAGRAPH_\nMaila valmistetaan m\xc3\xa4\xc3\xa4r\xc3\xa4mittaisena, yleens\xc3\xa4 suurimman sallitun pituuden mittaisena. Pelaaja lyhent\xc3\xa4\xc3\xa4 mailan vartta m\xc3\xa4\xc3\xa4r\xc3\xa4mitasta, oman mieltymyksens\xc3\xa4 mukaisesti. Varren enimm\xc3\xa4ispituus on 163 cm varren p\xc3\xa4\xc3\xa4st\xc3\xa4 lappeen ja varren kulmaan. Varren on oltava suora, leveys ei saa ylitt\xc3\xa4\xc3\xa4 3 cm eik\xc3\xa4 paksuus saa olla enemp\xc3\xa4\xc3\xa4 kuin 2,5 cm. Mailassa ei saa olla mink\xc3\xa4\xc3\xa4nlaisia ulokkeita ja kaikkien kulmien on oltava viistettyj\xc3\xa4. Mailan lavalla liikutellaan kiekkoa ja yritet\xc3\xa4\xc3\xa4n laukaista kiekko maaliin. Pelaajan mailan sopivana pituutena pidet\xc3\xa4\xc3\xa4n yleisesti pituutta, jossa maila ylt\xc3\xa4\xc3\xa4 maasta pelaajan leuan kohdalle, kun pelaaja seisoo luistimet jalassa. K\xc3\xa4yt\xc3\xa4nn\xc3\xb6ss\xc3\xa4 ei ole olemassa mit\xc3\xa4\xc3\xa4n kaiken kattavaa yleiss\xc3\xa4\xc3\xa4nt\xc3\xb6\xc3\xa4 ohjaamaan mailan valintaa, vaan usein kyse on henkil\xc3\xb6kohtaisista mieltymyksist\xc3\xa4. Mailaa valittaessa tulee ottaa huomioon pituuden lis\xc3\xa4ksi my\xc3\xb6s pelaajan paino, pelaajan suosima pelityyli sek\xc3\xa4 h\xc3\xa4nen pelipaikkansa ._NEWLINE_Lavan enimm\xc3\xa4ispituus on 32 cm varren kulmasta lappeen k\xc3\xa4rkeen. Suurin leveys on 7,5 cm ja pienin 5 cm. Lainaus IIHF:n s\xc3\xa4\xc3\xa4nt\xc3\xb6kirjasta koskien lavan k\xc3\xa4yr\xc3\xa4\xc3\xa4: "Kentt\xc3\xa4pelaajan mailan lapa saa olla kaareva, ja lappeen kaarevuutta rajoitetaan siten, ettei k\xc3\xa4rjen mink\xc3\xa4 tahansa pisteen ja lappeen alakulman yhdist\xc3\xa4v\xc3\xa4st\xc3\xa4 suorasta kohtisuoraan lappeeseen mitattu et\xc3\xa4isyys ylit\xc3\xa4 1,5 cm._NEWLINE_" Jos maila rikkoo n\xc3\xa4it\xc3\xa4 s\xc3\xa4\xc3\xa4nt\xc3\xb6j\xc3\xa4, pelaaja IIHF:n s\xc3\xa4\xc3\xa4nt\xc3\xb6jen mukaan tullaan poistamaan ottelusta sek\xc3\xa4 erotuomari varoittaa pelaajan joukkuetta._NEWLINE_Jos j\xc3\xa4\xc3\xa4kiekkomaila hajoaa j\xc3\xa4\xc3\xa4ll\xc3\xa4 kesken ottelun, se tulee pudottaa j\xc3\xa4\xc3\xa4h\xc3\xa4n, eik\xc3\xa4 rikkoutuneella mailalla saa jatkaa peli\xc3\xa4. Erotuomari korjaa rikkoutuneen mailan pois j\xc3\xa4\xc3\xa4lt\xc3\xa4 seuraavalla katkolla. Pelaaja saa ottaa osaa peliin ilman mailaa.\n_START_SECTION_\nMaalivahdin maila\n_START_PARAGRAPH_\nMaalivahdin maila eroaa huomattavasti kentt\xc3\xa4pelaajan mailasta. Toisin kuin pelaajan mailassa, maalivahdin mailan varsi levenee selv\xc3\xa4sti noin puoliv\xc3\xa4liss\xc3\xa4 vartta. Varren leve\xc3\xa4 osa saa enimmill\xc3\xa4\xc3\xa4n olla 9 cm leve\xc3\xa4 ja 71 cm pitk\xc3\xa4, lavan kulmasta mitattuna. Leve\xc3\xa4 osa parantaa maalivahdin mahdollisuuksia est\xc3\xa4\xc3\xa4 kiekkoa menem\xc3\xa4st\xc3\xa4 maaliin. Lavan leveys saa olla 9 cm, pituus 39 cm varren kulmasta lappeen k\xc3\xa4rkeen ja enimm\xc3\xa4isleveys kulman alaosasta kulman yl\xc3\xa4osaan 11,5 cm. Muuten sit\xc3\xa4 koskevat samat s\xc3\xa4\xc3\xa4nn\xc3\xb6t kuin kentt\xc3\xa4pelaajan mailaa.\n_START_SECTION_\nMailateippi\n_START_PARAGRAPH_\nPelaajat k\xc3\xa4ytt\xc3\xa4v\xc3\xa4t j\xc3\xa4\xc3\xa4kiekkomailoissaan l\xc3\xa4hes aina j\xc3\xa4\xc3\xa4kiekkomailoihin erikseen suunniteltua, mailateippi\xc3\xa4. Perinteisimm\xc3\xa4t ja suosituimmat mailateipin v\xc3\xa4rit ovat valkoinen ja musta. Mailateipist\xc3\xa4 tehd\xc3\xa4\xc3\xa4n tuppi mailan varren toiseen p\xc3\xa4\xc3\xa4h\xc3\xa4n. Tupen tarkoitus on est\xc3\xa4\xc3\xa4 mailaa irtoamasta k\xc3\xa4dest\xc3\xa4 esimerkiksi laukaisutilanteessa sek\xc3\xa4 parantaa otetta mailasta. Mailateippi\xc3\xa4 k\xc3\xa4ytet\xc3\xa4\xc3\xa4n my\xc3\xb6s mailan lavassa. Mailateippi lis\xc3\xa4\xc3\xa4 pitoa mailan lavan ja kiekon v\xc3\xa4lill\xc3\xa4. _NEWLINE_Osa pelaajista k\xc3\xa4ytt\xc3\xa4\xc3\xa4 teippi\xc3\xa4 my\xc3\xb6s mailan varressa, parantamaan otetta mailasta. Varren liukkautta voidaan v\xc3\xa4hent\xc3\xa4\xc3\xa4 esimerkiksi hieromalla varteen teippiliimaa mailateipist\xc3\xa4._NEWLINE_Mailoissa saa k\xc3\xa4ytt\xc3\xa4\xc3\xa4 kaikkia v\xc3\xa4rej\xc3\xa4, mutta valkoinen ja musta ovat suosituimpia.\n_START_SECTION_\nMateriaali\n_START_PARAGRAPH_\nJ\xc3\xa4\xc3\xa4kiekkomailat ovat perinteisesti olleet puisia. Nykyisin j\xc3\xa4\xc3\xa4kiekkomailoja valmistetaan my\xc3\xb6s erilaisista keino- ja yhdistelm\xc3\xa4materiaaleista kuten hiili- ja lasikuidusta sek\xc3\xa4 muista komposiittimateriaaleista. J\xc3\xa4\xc3\xa4kiekkoliiga NHL:ss\xc3\xa4 tai muissa ammattilaissarjoissa ei en\xc3\xa4\xc3\xa4 k\xc3\xa4ytet\xc3\xa4 puumailoja vaan ainoastaan komposiittimailoja._NEWLINE_Keino- ja yhdistelm\xc3\xa4materiaaleista valmistetut mailat ovat usein kalliimpia kuin puumailat. Ammattitason yhdistelm\xc3\xa4materiaalista valmistettu j\xc3\xa4\xc3\xa4kiekkomaila voi maksaa jopa yli 300 euroa. _NEWLINE_Keino- ja yhdistelm\xc3\xa4materiaaleista valmistetut mailat lis\xc3\xa4\xc3\xa4v\xc3\xa4t laukaisutehoa ja -tarkkuutta. Luonnonmateriaalien heikkoutena j\xc3\xa4\xc3\xa4kiekkomailoissa pidet\xc3\xa4\xc3\xa4n sit\xc3\xa4, ett\xc3\xa4 jokainen saman valmistajan saman merkkinen maila ei v\xc3\xa4ltt\xc3\xa4m\xc3\xa4tt\xc3\xa4 ole homogeeninen, vaan mailoissa on eroja. Keino- ja yhdistelm\xc3\xa4materiaaleista valmistetut mailat ovat todenn\xc3\xa4k\xc3\xb6isemmin homogeenisi\xc3\xa4._NEWLINE_Keino- ja yhdistelm\xc3\xa4materiaaleista valmistettujen mailojen tullessa markkinoille osa valmistajista markkinoi mailoja periaatteessa rikkoontumattomina. Kokemus on osoittanut v\xc3\xa4itteen v\xc3\xa4\xc3\xa4r\xc3\xa4ksi._NEWLINE_J\xc3\xa4\xc3\xa4kiekkomailan varsi ja lapa voidaan valmistaa my\xc3\xb6s erillisin\xc3\xa4 osina. Ilman vartta valmistetusta lavasta k\xc3\xa4ytet\xc3\xa4\xc3\xa4n nime\xc3\xa4 irtolapa ja ilman lapaa valmistetusta varresta sanaa irtovarsi. Irtolapoja valmistetaan puusta ja erilaisista keino- ja yhdistelm\xc3\xa4materiaaleista. Irtovarret ovat poikkeuksetta keino- ja yhdistelm\xc3\xa4materiaaleista tai alumiinista valmistettuja. Irtolapa ja varsi liitet\xc3\xa4\xc3\xa4n toisiinsa l\xc3\xa4mmitett\xc3\xa4v\xc3\xa4ll\xc3\xa4 kuumaliimalla. Lavassa olevaa liimaa l\xc3\xa4mmitet\xc3\xa4\xc3\xa4n kuumailmapuhaltimella jonka j\xc3\xa4lkeen lapa ty\xc3\xb6nnet\xc3\xa4\xc3\xa4n onttoon varteen. Keino- ja yhdistelm\xc3\xa4materiaaleista valmistettuja varsia ei suositella l\xc3\xa4mmitett\xc3\xa4v\xc3\xa4n lainkaan. Ainoastaan alumiinista valmistettuja varsia voi l\xc3\xa4mmitt\xc3\xa4\xc3\xa4._NEWLINE_Nanomaila on urheiluv\xc3\xa4lineyritys Montrealin lanseeraama j\xc3\xa4\xc3\xa4kiekkomaila, jossa k\xc3\xa4ytet\xc3\xa4\xc3\xa4n nanoteknologiaa.\n_START_SECTION_\nMailojen valmistus Suomessa\n_START_PARAGRAPH_\nSuomessa toimii nelj\xc3\xa4 merkitt\xc3\xa4v\xc3\xa4\xc3\xa4 mailatehdasta: Tac-Stick Oy Lievestuoreella, Pama, KHF Finland Oy sek\xc3\xa4 Bauer Nike Finland Oy Tammelassa. Suomalaisille joukkueille ja harrastajille toimitettiin arviolta 310\xe2\x80\x89\xc2\xa0000\xe2\x80\x93320\xc2\xa0\xe2\x80\x89000 mailaa, joten vientiin meni yli miljoona mailaa vuodessa. Suomen lis\xc3\xa4ksi puuvalmisteisia mailoja valmistetaan en\xc3\xa4\xc3\xa4 vain Yhdysvalloissa, Kanadassa ja Ukrainassa.'